Akuphele ukuntshontsha uma kunezingozi | News24
Akuphele ukuntshontsha uma kunezingozi
MHLELI: Ngelinye ilanga kwenzeka ingozi emgwaqeni omkhulu ngakithi sabe sesithutheleka khona, siyobona njengenhlalayenza. Ngathuka uma ngabe sekuboshwa abafana ababili ngenxa yokuthi babanjwa nezinye zezimpahla zabantu ababelimele engozini.
Kulezi zinsuku omunye umfowethu engimjwayele nje ugingqike nemoto ehamba nomngane wakhe. Uthi yalala ngohlangothi base bekwazi ukuthi bamemeze abesilisa ababedlula ngasendaweni yesigameko ukuzobalekelela baphume.
Bathi ngaphambi kokuthi babasize bacela omakhalekhukhwini nezikhwama zemali zabo base bebasiza badla phansi emva kwalokho. Wayebalisa ethi lona ayehamba naye wayephethe imali enjengemali.
Sekwandile impela ukuthi uma kunengozi kuthi abangenabo onembeza bagijimele ukuyozitapela kunokusiza abasenkingeni.
Ngiyakhumbula futhi kudala kwenye ingozi ngaze ngafika ngakhuza ibhadi sekuthathwa ilahle, nezinye izingxenye zemoto emva kokuba bavela babaleka ababehamba ngayo leyo moto sebephumile.
Konakelephi kuthina bantu? Ngabe ukuhlupheka ngempela okwenza sigcine sesife onembeza ngale ndlela noma ubusathane nje obudlangile? Ngiyabonga ukuthi kule ngozi esanda kwenzeka endaweni engihlala kuyona angizwanga sigameko sokuntshontshwa ngoba ngisho nomakhalekhukhwini womfowethu odlule kule ngozi wasetshenziswa kahle ukuthola asondelene nabo. Kube buhlungu ukudlula kwakhe kabuhlungu eyedwa nasemotweni entathakusa. Sibonge kuleyo ngxenye yomphakathi eyavuka yayozama ukuhlaba umkhosi ukuze asizakale. Alale ngokuthula.
Sengiphetha bafowethu ake siyeke izenzo zobulwane ngoba lokho kusidalela amakhulu amashwa lawa.
MFANAFUTHI “JIKA PANTSULA” NZUZA